KITÖLTÉSI ÚTMUTATÓ

**Az egyes vagyonnyilatkozat-tételi kötelezettségekről szóló 2007. évi CLII. törvény**

**melléklete szerinti vagyonnyilatkozat kitöltéséhez**

# Az egyes vagyonnyilatkozat-tételi kötelezettségekről szóló 2007. évi CLII. törvény (a továbbiakban: Vnyt.), valamint a vagyonnyilatkozatok átadásának, nyilvántartásának, a vagyonnyilatkozatban foglalt személyes adatok védelmének rendjéről, és a vagyongyarapodási vizsgálatot megelőző meghallgatás szabályairól szóló Dunaújváros Megyei Jogú Város Polgármesterének és Dunaújváros Megyei Jogú Város Jegyzőjének együttes 2/2023. (VI.16.) szabályzata (a továbbiakban: szabályzat) alapján a vagyonnyilatkozat kitöltésének szabályai:

A vagyonnyilatkozat- tételhez szükséges nyomtatványok megtalálhatóak a [*www.dunaujvaros.hu*](http://www.dunaujvaros.hu)oldalon (Polgármesteri Hivatal/Szervezeti felépítés/ Személyügyi Osztály – Személyügyi Osztály nyomtatványok elérési útvonalon, valamint a hálózat *Q//közös//vagyonnyilatkozat* könyvtárában.

A vagyonnyilatkozatot a munkáltatótól kapott tájékoztatóban szereplő azonosító szám megjelölésével, a törvény mellékletében rögzített adattartalommal **2 példányban kell kitölteni**, és a kötelezett által minden oldalán aláírva példányonként külön-külön zárt borítékba kell helyezni.

# Fontos, hogy a vagyonnyilatkozat „A kötelezettel egy háztartásban élő hozzátartozó személyi adatai, valamint jövedelmi, érdekeltségi és vagyoni viszonyaira vonatkozó adatok” című részét minden, a kötelezettel egy háztartásban élő hozzátartozóra ki kell tölteni!

**A vagyonnyilatkozatát a kötelezettnek munkajogi felelősségének tudatában kell megtennie.**

Amennyiben a kötelezett a vagyonnyilatkozat-tételi kötelezettségének teljesítését megtagadja, a vagyonnyilatkozat-tételi kötelezettséget megalapozó megbízását vagy jogviszonyát meg kell szüntetni, továbbá a jogviszony megszűnésétől számított három évig közszolgálati jogviszonyt nem létesíthet, valamint a Vnyt. szerinti vagyonnyilatkozat-tételi kötelezettséget megalapozó munkakört, feladatkört, tevékenységet vagy beosztást nem láthat el.

# A vagyonnyilatkozatot a vagyonnyilatkozat-tétel napján fennálló érdekeltségi és vagyoni helyzetről, valamint a vagyonnyilatkozat-tétel időpontját megelőző öt naptári évben szerzett bármilyen jogviszonyból származó jövedelemről kell kitölteni.

A vagyonnyilatkozatban szereplő adatokat, amennyiben azokat valamely nyilvántartás, vagy közokirat (pl. ingatlan-nyilvántartás, forgalmi engedély) tartalmazza, az abban foglaltaknak megfelelően kell kitölteni. A kitöltés alapját képező iratokat a vagyonnyilatkozathoz nem kell csatolni!

A vagyonnyilatkozat őrzésért a munkáltatói jogkör gyakorlója felelős.

A vagyonnyilatkozat őrzésért felelős munkáltató a vagyonnyilatkozat-tételi kötelezettség fennállásáról és annak esedékességéről legalább 30 nappal korábban tájékoztatja a kötelezettet. (Amennyiben jogviszony létesítésnek feltétele, illetve olyan munkakörbe történő kinevezést, megbízást tervez a munkáltató, melynek feltétele a vagyonnyilatkozat-tétel, akkor a kinevezés, megbízás előtt haladéktalanul tájékoztatást kell adni.)

A vagyonnyilatkozat-tételi eljárásban közreműködő kijelölt köztisztviselő a boríték lezárását és az átadást megelőzően a vagyonnyilatkozati borítékot **nyilvántartási azonosítóval látja el.** A vagyonnyilatkozat nyomtatványán a nyilvántartási azonosítót Önnek kell feltüntetnie. **A borítékok ezt követően zárhatók le.**

A nyilvántartási azonosítónak a vagyonnyilatkozaton és az azt tartalmazó borítékon azonosnak kell lennie.

Ön, mint kötelezett (nyilatkozó) és az őrzésért felelős a vagyonnyilatkozatot tartalmazó boríték lezárására szolgáló felületen elhelyezett aláírásával egyidejűleg igazolja, hogy a nyilatkozat átadására zárt borítékban került sor.

A vagyonnyilatkozat egy példánya a nyilvántartásba vétel után Önnél marad, másik példányát az őrzésért felelős munkáltató az egyéb iratoktól elkülönítetten kezeli.

**Általános elkészítési, kitöltési szabályok:**

A vagyonnyilatkozatot kézzel történő kitöltés előtt javasolt a kellő példányszámban fénymásolni! A nyomtatványokat **tollal** vagy **géppel, olvashatóan** kell **kitölteni**. A ceruzás kitöltés nem elfogadható.

Amennyiben **elírás történik, azt kijavítani nem lehet,** hanem az elrontott vagyonnyilatkozat lapja helyett **új lapot** kell kitölteni.

Azon sorokat, ahol adatot nem tüntet fel, az egyértelműség miatt szíveskedjék **kihúzni/áthúzni.**

Amennyiben a nyomtatványon szereplő sorok kevésnek bizonyulnak, úgy a feltüntetendő adatokhoz, a nyomtatványhoz az eredetivel megegyező **pótlapok** csatolandóak. Az eredeti nyomtatvány megfelelő pontjánál szíveskedjék feltüntetni a csatolt pótlapok számát, a pótlapokat pedig be kell sorszámozni.

A vagyonnyilatkozatot kérjük, **NE hajtsák össze!**

# Vagyonnyilatkozat kitöltési szabályai részletesen

**I. rész. Személyi adatok**

A saját vagyonára vonatkozó nyilatkozat esetén csak a kötelezett adataira vonatkozó nyomtatványrészt kell kitölteni.

Az önnel egy háztartásban élő hozzátartozó vagyonára is vonatkozó nyilatkozat esetén a kötelezett adataira vonatkozó nyomtatványrészen kívül az érintett hozzátartozó(k)ra érvényes nyomtatványrészt is ki kell tölteni.

A vagyonnyilatkozat „**A kötelezettel egy háztartásban élő hozzátartozó személyi adatai, valamint jövedelmi, érdekeltségi és vagyoni viszonyaira vonatkozó adatok”** című részét **minden, a kötelezettel egy háztartásban élő hozzátartozóra külön-külön ki kell tölteni.**

**Értelmező rendelkezések:**

# Hozzátartozó: a házastárs, az élettárs, valamint a közös háztartásban élő szülő, gyermek, a házastárs gyermeke, ideértve az örökbefogadott és a nevelt gyermeket is.

**Egy háztartásban élő hozzátartozók:** a kötelezettel életvitelszerűen (közös lakásban), gazdasági közösségben (jövedelmeiket közös célra használva) együtt élő házastárs, élettárs, szülő, gyermek, a házastárs gyermeke, ideértve az örökbefogadott és a nevelt gyermeket is.

# Az élettársak: Élettársi kapcsolat áll fenn két olyan, házasságkötés nélkül közös háztartásban, érzelmi és gazdasági közösségben (a továbbiakban: életközösség) együtt élő személy között, akik közül egyiknek sem áll fenn mással házassági életközössége, bejegyzett élettársi életközössége vagy élettársi kapcsolata, és akik nem állnak egymással egyenesági rokonságban vagy testvéri kapcsolatban. Az élettársi kapcsolat az életközösség létesítésével jön létre, és megszűnik, ha az élettársak egymással házasságot kötnek, bejegyzett élettársi kapcsolatot létesítenek vagy életközösségük véget ér [a Polgári Törvénykönyvről szóló 2013. évi V. törvény (a továbbiakban Ptk) 6:514.§]

**Örökbefogadott gyermek**: Az örökbefogadott az örökbefogadó és annak rokonai tekintetében az örökbefogadó gyermekének jogállásába lép [Ptk. 4:132. § (1) bekezdés].

**Saját háztartásban nevelt, gondozott gyermek:** Az a gyermek, aki a családok támogatásáról szóló 1998. évi LXXXIV. törvény (a továbbiakban: Cst.) 7. § (1) bekezdésének a) pontjában meghatározott – nevelési ellátásra jogosult – személlyel életvitelszerűen együtt él és annak gondozásából rendszeres jelleggel legfeljebb csak napközbeni időszakra kerül ki [Cst. 4. § k) pont]

**II. rész: Nyilatkozat a jövedelemről**

# A vagyonnyilatkozatot a saját, mint kötelezett és az Önnel egy háztartásban élő hozzátartozói vagyonnyilatkozat-tétel napján fennálló érdekeltségi és vagyoni helyzetről, valamint a vagyonnyilatkozat-tétel időpontját megelőző öt naptári évben szerzett bármilyen jogviszonyból származó jövedelemről kell kitölteni.

**Jövedelem** a magánszemély által az adóévben bármilyen címen és formában megszerzett bevétel egésze, meghatározott esetekben költségekkel csökkentett része, vagy a bevétel meghatározott hányada. Ezek közé tartoznak a személyi jövedelemadóról szóló 1995. évi CXVII. törvény (a továbbiakban: Szja. tv.) rendelkezései szerint megállapított, az éves adóbevallásban feltüntetett, az **összevont adóalapba tartozó** (az önálló tevékenységből származó, a nem önálló tevékenységből származó és az egyéb) **jövedelmek**, továbbá **a külön adózó jövedelmek** (így különösen az egyéni vállalkozásból származó jövedelem, az ingatlan átruházásából származó jövedelem, a tőkejövedelmek). A vagyonnyilatkozat szempontjából jövedelemnek minősülnek továbbá – az Szja tv. rendelkezéseitől függetlenül – az Szja tv. szerint **bevételnek nem számító** és az Szja. törvény 1. számú melléklete szerint **adómentesnek minősülő bevételek** is (pl. az ösztöndíj, a biztosító szolgáltatása, a magánszemélynek más magánszeméllyel kötött tartási, életjáradéki vagy öröklési szerződésből származó jövedelme, az örökség, a magánszemélytől kapott ajándék/pénz összege, nyeremény játékokon nyert összeg stb), amely összegek származását röviden célszerű jelölni/megnevezni.

A vagyonnyilatkozatot tevő évenkénti jövedelmének feltüntetésénél egyrészt meg kell jelölnie, hogy az milyen tevékenységből származik, másrészt annak a **közterhekkel csökkentett összegét** kell megadni. (Amennyiben pontos adatok nem állnak rendelkezésre, szíveskedjen megjelölni, hogy az adott összeget bruttó, vagy nettó módon tüntette fel.)

# III. rész: Vagyoni nyilatkozat

A vagyonról szóló nyilatkozat kitöltésénél az alábbiak szerint figyelemmel kell lenni a fennálló házastársi, illetve élettársi vagyonközösségre!

**A házassági vagyonközösség** a házassági életközösség ideje alatt akár együttesen, akár külön-külön szerzett vagyonra terjed ki. Ennek megfelelően a közös vagyonba tartozó vagyont (pl. 1/2-1/2) eszmei hányadnak megfelelően kell feltüntetni a kötelezett, illetőleg házastársa vagyonnyilatkozatában. Házassági vagyonjogi szerződés kötése esetén az abban foglaltaknak megfelelő tulajdoni arány tüntetendő fel.

A házastársak különvagyonához tartozik:

a) a házastársi vagyonközösség létrejöttekor meglévő vagyontárgy;

b) a házastársi vagyonközösség fennállása alatt általa örökölt vagy részére ajándékozott vagyontárgy és részére nyújtott ingyenes juttatás;

c) a házastársat mint a szellemi tulajdon létrehozóját megillető vagyoni jog, kivéve a vagyonközösség fennállása alatt esedékes díjat;

d) a személyét ért sérelemért kapott juttatás;

e) a személyes használatára szolgáló szokásos mértékű vagyontárgy; továbbá

f) a különvagyona értékén szerzett vagyontárgy és a különvagyona helyébe lépő érték.

(2) A különvagyonnak az a haszna, amely a házassági életközösség fennállása alatt a kezelési, fenntartási költségek és a terhek levonása után fennmarad, közös vagyon.

(3) Az a különvagyonhoz tartozó vagyontárgy, amely a mindennapi közös életvitelt szolgáló, szokásos mértékű berendezési és felszerelési tárgy helyébe lép, ötévi házassági életközösség után közös vagyonná válik [Ptk. 4:38. §].

**Az élettársi vagyonközösség:** Az élettársak egymás közötti vagyoni viszonyaikat az élettársi együttélés (1) Ha az élettársi vagyonjogi szerződés eltérően nem rendelkezik, az élettársak **az együttélés alatt önálló vagyonszerzők.** Az életközösség megszűnése esetén bármelyik élettárs követelheti a másiktól az együttélés alatt keletkezett vagyonszaporulat megosztását. Nem számítható a vagyonszaporulathoz az a vagyon, amely házastársak esetén különvagyonnak minősül.

(2) Az élettársat a vagyonszaporulatból a **szerzésben való közreműködése arányában**, elsősorban természetben illeti meg a részesedés. A **háztartásban, a gyermeknevelésben** valamint a másik **élettárs vállalkozásában végzett munka a szerzésben való közreműködésnek minősül.**

(3) Ha a szerzésben való **közreműködés aránya nem állapítható meg**, azt **egyenlőnek kell tekinteni**, kivéve, ha ez bármelyik élettársra nézve méltánytalan vagyoni hátrányt jelentene. [Ptk. 6:515. § (1)bekezdés; 6:516. § (1)-(3) bekezdés]

# Ingatlanok

Ezen a helyen kell nyilatkoznia saját, illetőleg nyilatkozattételre kötelezett hozzátartozói

* tulajdonában, állandó, illetőleg tartós használatában álló vagy haszonélvezetével terhelt lakásról, lakótelekről, üdülőről, üdülőtelekről, nem lakás céljára szolgáló épületről vagy épületrészről,
* tulajdonában, illetőleg használatában (haszonbérletében) álló vagy haszonélvezetével terhelt termőföldről,

függetlenül attól, hogy az ingatlan milyen értéket képvisel, Magyarországon vagy külföldön található, illetve, hogy milyen arányban áll fenn a jogosultság.

**Értelmező rendelkezések:**

**Szerzés ideje, jogcíme:** A szerzés jogcíme lehet ingyenes (pl. ajándékozás, öröklés) vagy visszterhes (pl. adásvétel, csere). Időpontként, amennyiben azokat valamely **nyilvántartás** vagy **közokirat** (pl. ingatlan-nyilvántartás, telekkönyvi kivonat stb.) tartalmazza, az azokban foglaltaknak megfelelően szíveskedjék feltüntetni.

Az ingatlanok adatait az ingatlan-nyilvántartásban szereplő adatoknak megfelelően, m2-ben kell megjelölni (”Az ingatlan-nyilvántartásról” szóló 2021. évi C. törvény).

Tájékoztató a mértékegységek átváltási arányszámairól:

1 hektár: 10 000 m2.

1 kat. hold: 5 754,642 m2.

1 négyszögöl: 3,59665 m2.

# B) Nagy értékű ingóságok (ideértve a lízingelt vagyontárgyakat is)

Az ingóságokra vonatkozó pontoknál meg kell adni valamennyi, a vagyonnyilatkozatra kötelezett, illetve egy háztartásban élő hozzátartozója tulajdonában álló ingóságok adatait az alábbiak szerint.

* 1. **Gépjárművek:** a beépített erőgéppel hajtott járművek (személygépkocsi, tehergépjármű, vontató, nyerges vontató, mezőgazdasági vontató, autóbusz, motorkerékpár, lassú jármű) tüntetendők fel!

A gépjármű egyes adatait a forgalmi engedélyben szereplő adatok alapján kell feltüntetni.

* 1. **Védett műalkotás, védett gyűjtemény:** a Kulturális Örökség Igazgatóságnál vezetett közhitelű nyilvántartásba felvett, védetté nyilvánított kulturális javak (muzeális emlékek, régészeti emlékek, művészeti alkotások, tárgyi, képi, írásos és egyéb emlékek), így különösen: természettudományi anyag (ásvány-, kőzet-, őslény-, növény-, állat- és embertani anyag), régészeti jellegű emlékek és numizmatikai tárgyak, történelmi, tudománytörténeti, művelődéstörténeti, hadtörténeti, mezőgazdasági, közlekedéstörténeti emlékek, muzeális értékű könyvek, zeneművek, térképek és egyéb nyomtatványok, valamint kéziratok, néprajzi (népművészeti) tárgyak, képzőművészeti alkotások, iparművészeti tárgyak, irodalmi, színház-és zenetörténeti, sporttörténeti emlékek, a fejlődés, a technikatörténet vagy a műszaki oktatás szempontjából jelentősnek számító műszaki jellegű tárgyak (létesítmény, berendezés, műtárgy, gép, szerkezet, készülék, szerszám, műszer, kísérleti eszköz, modell, ezekről készült fénykép és rajz stb.), a politikai, gazdasági, társadalmi, kulturális élet kiemelkedő személyeinek életére és működésére vonatkozó emlékek, orvostörténeti és gyógyszertörténeti emlékek („A muzeális intézményekről, a nyilvános könyvtári ellátásról és a közművelődésről” szóló 1997. évi CXL. törvény).
	2. **Egyéb, darabonként vagy készletenként (gyűjteményenként) a hónap első napján érvényes kötelező legkisebb munkabér havi összege tízszeresét meghaladó értékű ingóság:** akkor tüntetendők fel, ha értékük darabonként vagy készletenként, gyűjteményenként a vagyonnyilatkozat-tétel időpontjában a hónap első napján érvényes kötelező legkisebb munkabér havi összegének tízszeresét (2025. január 1-től 2.908.000 Ft) meghaladja. Az értéket Önnek kell felbecsülnie, erre vonatkozóan szakvéleményt nem szükséges beszereznie.

Ugyancsak e pontban tüntetendők fel a védettnek nem minősülő (a 2. pontban nem szerepeltetett) műalkotások (képzőművészeti alkotások, ékszerek), gyűjtemények, bútorok, állatok stb. Azonosító adatként az ingóság jellemző adata (gyártási száma, kora, stílusa, anyaga, alkotója stb.) szerepeltetendő.

**Értelmező rendelkezések:**

**Készlet:** olyan ingóságok csoportja, melyek együttesen képeznek használati egységet (étkészletek, evőeszközkészletek stb.).

**Gyűjtemény**: ingóságok egységes gyűjtési szempontok szerint létrejött együttese.

A fenti ingóságok csak akkor tüntetendők fel, ha értékük darabonként vagy készletenként, gyűjteményenként a mindenkori a közszolgálati tisztviselőről szóló törvény szerinti illetményalap hat havi összegét meghaladja.

Ebben a pontban tüntetendők fel a védettnek nem minősülő műalkotások (képzőművészeti alkotások, ékszerek), gyűjtemények, bútorok stb. A szerzés idejét és jogcímét pedig a vonatkozó okiratok (pl. adás-vételi) szerződés alapján kell feltüntetni.

**Értékpapír:**e pontban kell feltüntetni értékpapírban megtestesülő megtakarításait.

**Értékpapír fogalma***:* Ha valaki írásban, nem elektronikus formában vagy elektronikus formában rögzített és értékpapírszámlán nyilvántartott (dematerializált) módon egyoldalúan kötelezettséget vállal arra, hogy ő maga vagy a nyilatkozatában megjelölt más személy a nyilatkozatban rögzített jog gyakorlását a nyilatkozatban meghatározott feltételek szerint az okirat vagy az értékpapírszámla által jogosultként igazolt személy részére biztosítja, vagy az okiratban, illetve az elektronikus úton rögzített nyilatkozat szerinti szolgáltatást az okirat vagy az értékpapírszámla által jogosultként igazolt személy részére teljesíti, az okirat, illetve a nyilatkozatot rögzítő elektronikus jelsorozat értékpapírnak minősül [Ptk. 6:565. § (1) bekezdés]. Értékpapírnak minősül különösen: részvény, kötvény, állampapír, letéti jegy, váltó, csekk, közraktári jegy, jelzáloglevél, **továbbá minden olyan okirat**, elektronikus jelsorozat, amely a **kibocsátás helyének joga szerint** értékpapírnak minősül.

**Az életbiztosítási kötvény**a nevével ellentétben nem értékpapír, hanem biztosítási konstrukció, szerződésen alapuló pénzkövetelésnek tekinthető és így a vagyonnyilatkozat III/B. rész 7. pont táblázatos részében kell szerepeltetni.

Az értékpapír megnevezéseként a kibocsátó által adott megnevezést, értékeként pedig a **névértékéket kell feltüntetni**. Az egy kibocsátó által azonos időpontban kiadott azonos elnevezésű értékpapírok együttes értékük, kezdő és befejező sorszámuk feltüntetésével is megjelölhetők.

- ***Takarékbetét***: e pontban szíveskedjen közölni a pénzintézetnél vezetett takarékbetétben rendelkezésre álló pénzösszeget. Itt kell feltüntetni a takaréklevél, egyéb betéti okirat adatait is.

**Értelmező rendelkezések***:*

**Pénzintézet:**Pénzintézet alatt a hitelintézetekről és a pénzügyi vállalkozásokról szóló 2013. évi CCXXXVII. törvény szerinti **pénzügyi intézményt** kell érteni. Pénzügyi intézmény a **hitelintézet** (bank, szakosított hitelintézet vagy – részvénytársasági vagy szövetkezeti formában működő – szövetkezeti hitelintézet) és a **pénzügyi vállalkozás**.

***Az önkéntes biztosító pénztárak nem tartoznak***a hitelintézetek közé, ez alapján a pénztárba történő befizetések szerződés alapján fennálló pénzkövetelések, azonban pénzintézeti számlakövetelésnek nem minősíthetőek, hanem a pénzkövetelések a vagyonnyilatkozat III/B. rész 7. pont táblázatos részében kell szerepeltetni és a pénzkövetelés összegeként a biztosító pénztár által kiadott egyenlegközlő összegének megfelelően.

- **Készpénz*:*** e pontban a be nem fektetett, pénzintézetnél el nem helyezett, III/B. rész 6. pontjában megjelölt értékhatárt meghaladó készpénzállományt szíveskedjen feltüntetni.

- **Pénzintézeti számlakövetelés vagy más, szerződés alapján fennálló pénzkövetelés*:***

Itt kell nyilatkoznia pénzintézettel, magánszeméllyel, gazdasági társasággal, stb. szemben fennálló pénzköveteléséről, részükre Ön, illetve egy háztartásban élő hozzátartozója által kölcsönadott pénzösszegről, amennyiben az külön-külön vagy együttesen meghaladja a vagyonnyilatkozat III/B. rész 6. pontjában megjelölt értékhatárt.

A pénzintézeti számlakövetelésnél kell feltüntetni **lakossági folyószámláján, devizaszámláján (a devizanem megjelölésével), bankszámláján, egyéb számláján az adott devizanemben szereplő összeget,**a pénzintézet által a nyilatkozattételt megelőzően kiadott igazolásnak megfelelően.

Ha a megjelölt időpontban a számlán negatívum szerepel, akkor erről nem itt, hanem a tartozásokról szóló vagyonnyilatkozat IV. rész 1. pontban kell nyilatkoznia.

Amennyiben az adós magánszemély írásos hozzájárulását adta a részére nyújtott kölcsönnel összefüggésben személyes adatai feltüntetéséhez, e hozzájárulást nem kell csatolnia a vagyonnyilatkozathoz, azonban azt szíveskedjen megőrizni. Ilyen hozzájárulás hiányában csak a kölcsön összegére, keltére, lejárati idejére vonatkozó adatokat kell kitölteni.

- ***Más vagyontárgyak***: itt lehet feltüntetni a vagyonnyilatkozat III/B. rész 3. pontjában meghatározott értékhatárt egyenként (darabonként) el nem érő értékű vagyontárgyakat (ingóságot), amennyiben együttes értékük viszont ennél több.

# IV. rész: Pénzintézettel, magánszemélyekkel szemben fennálló tartozások

1. **Pénzintézettel szembeni tartozások:**

Itt kell feltüntetnie a pénzintézettől kapott (nem munkáltatói) lakáskölcsönt, áruvásárlási kölcsönt stb. A tartozás összegénél – lehetőség szerint – **a tartozás kamatok nélkül számított alapösszegét** szíveskedjék megjelölni.

1. **Magánszemélyekkel szembeni tartozások:**

Amennyiben a hitelező magánszemély **írásos hozzájárulását** adta az általa nyújtott kölcsönnel összefüggésben személyes adatai feltüntetéséhez, e hozzájárulást nem kell csatolnia a vagyonnyilatkozathoz, azonban azt szíveskedjék megőrizni. Ilyen hozzájárulás hiányában csak a tartozás összegére, keltére, lejárati idejére vonatkozó adatokat kell kitölteni.

# V. rész: Gazdasági érdekeltségi nyilatkozat

Itt szerepeltetendő a magyarországi vagy külföldi gazdasági társaságokban fennálló tisztség vagy tulajdonosi érdekeltség, mindenkor a cég székhelye szerinti társasági jogi, cégjogi szabályoknak megfelelően.

**Értelmező rendelkezések:**

**Gazdasági társaságban való érdekeltség** alatt értendő a közkereseti társaság részére rendelkezésre bocsátott vagyoni hozzájárulás, a betéti társaság részére rendelkezésre bocsátott vagyoni betét, a korlátolt felelősségű társaságbeli üzletrész, a szövetkezetekről szóló törvény szerinti részjegy, célrészjegy és más vagyoni hozzájárulás a szövetkezeti tagsági kölcsön kivételével, valamint más, tagsági jogot megtestesítő vagyoni részesedés, továbbá a részvénytársaságnál jegyzett részvény (Szja. 3. § 34. pont).

**Az érdekeltség jelenlegi arányára** vonatkozóan a kitöltést megelőző év december 31-i állapotának megfelelő adatot szíveskedjék feltüntetni, a társaság vagyonához, mint 100 %-hoz viszonyítottan.

**Gazdasági társaság nyereségből való részesedésénél** a társasági szerződésben megjelölt százalékos arányt (ennek hiányában az Önre eső, a vagyoni hozzájárulása arányának megfelelő részt), illetőleg a részvénytársaság közgyűlése döntésének megfelelően az osztalék alapjául szolgáló részvényei névérték arányát szíveskedjék megjelölni. A nyereségből való részesedés tényleges mértéke az érdekeltségi aránytól eltérő is lehet (a nyereséget összegszerűen viszont nem itt, hanem a jövedelemről szóló II. részben kell feltüntetnie).

**Vezető tisztségviselő:** döntéshozatalra, ügyvezetésre és törvényes képviseletre jogosult beosztása/tisztsége.

# A kötelezettel egy háztartásban élő hozzátartozó személyi adatai, valamint

**jövedelmi, érdekeltségi és vagyoni viszonyaira vonatkozó nyilatkozat kitöltési**

**szabályai**

A vagyonnyilatkozat tartalmazza a kötelezettel egy háztartásban élő hozzátartozója nevét, születési helyet és idejét, anyja nevét, valamint jövedelmi, érdekeltségi és vagyoni viszonyaira vonatkozó adatokat.

A vagyonnyilatkozat e részét **annyi példányban kell kitölteni, ahány hozzátartozó a kötelezettel egy háztartásban él.**

A vagyonnyilatkozat hozzátartozókra vonatkozó részének kitöltési szabályai megegyeznek a fent részletesen ismertetett kitöltési szabályokkal.

Figyelmeztetés a vagyonnyilatkozat-tételi kötelezettség megszegésének jogkövetkezményeire

Annak, aki **vagyonnyilatkozat-tételi kötelezettségének a teljesítését megtagadja**, a vagyonnyilatkozat-tételi kötelezettséget megalapozó **megbízatását vagy jogviszonyát** – az arra vonatkozó, külön jogszabályban meghatározott megszüntetési okoktól függetlenül – **meg kell szüntetni,** és a jogviszony megszűnésétől számított **3 évig közszolgálati, kormányzati szolgálati, állami szolgálati jogviszonyt nem létesíthet**, valamint a Vnyt. szerinti **vagyonnyilatkozat-tételi kötelezettséget megalapozó munkakört, feladatkört**, tevékenységet vagy beosztást **nem láthat el**.

Ha a vagyonnyilatkozat-tételi kötelezettség teljesítését a kizárólag a Vnyt. 3. § (3) bekezdése szerint arra kötelezett tagadja meg, a vagyonnyilatkozat-tételi kötelezettséget megalapozó jogviszonya vagy megbízatása a törvény erejénél fogva szűnik meg. Erről az őrzésért felelős a megtagadás bekövetkezésétől számított 3 munkanapon belül értesíti a kötelezettet.

**Ha a kötelezett nem tesz vagyonnyilatkozatot**, az őrzésért felelős köteles a kötelezettet írásban **felszólítani** arra, hogy e kötelezettségét a felszólítás **kézhezvételétől számított 8 napon belül teljesítse.**

Ha a fenti határidő **eredménytelenül telik el,** azt a vagyonnyilatkozat-tételi kötelezettség **megtagadásának kell tekinteni**, kivéve, ha a kötelezett a kötelezettségének önhibáján kívül nem tudott eleget tenni. Ez utóbbi esetben a kötelezett a vagyonnyilatkozat-tételi kötelezettségének az akadály megszűnésétől számított 8 napon belül köteles eleget tenni, ennek elmulasztását a vagyonnyilatkozat-tétel megtagadásának kell tekinteni